বিজনেস ক্লাসে সফর করতে পারেননি সাংসদ। সেই নিয়ে বিবাদ। দিল্লি পৌঁছে এয়ার ইন্ডিয়ার কর্মীকে ২৫ বার চপ্পল দিয়ে মারলেন সাংসদ। রবীন্দ্র গায়কোয়াড় নামে ওই শিবসেনা সাংসদ নিজেও বেশ বুক বাজিয়েই বলছেন, ‘‘অপমান করছিল, চপ্পল দিয়ে ২৫ বার মেরেছি।’’ সাংসদের এই আচরণে স্তম্ভিত রাজনৈতিক মহল। বিজেপি, এনসিপি-সহ বিভিন্ন দল এই ঘটনার নিন্দায় সরব। অসামরিক বিমান পরিবহণ মন্ত্রীও এয়ার ইন্ডিয়া কর্মীর আক্রান্ত হওয়ার ঘটনায় উদ্বেগ প্রকাশ করেছেন। মহারাষ্ট্রের ওসমানাবাদের সাংসদ রবীন্দ্র গায়কোয়াড় বৃহস্পতিবার দিল্লি যাচ্ছিলেন। পুণে থেকে দিল্লি যাওয়ার বিমান ধরেন তিনি। তাঁর কাছে বিজনেস ক্লাসে সফর করার কুপন ছিল। কিন্তু এয়ার ইন্ডিয়া কর্তৃপক্ষ জানিয়ে দেয়, যে উড়ানে তিনি যেতে চান, সেই বিমানটিতে কোনও বিজনেস ক্লাস নেই, পুরোটাই ইকনমি ক্লাস। সাংসদ তা জেনেও নাকি ওই বিমানেই দিল্লি যান। কিন্তু উড়ান গন্তব্যে পৌঁছনোর পর তিনি বিমান থেকে নামতে অস্বীকার করেন বলে অভিযোগ। এয়ার ইন্ডিয়া কর্তৃপক্ষ সূত্রের খবর, পরবর্তী উড়ানের জন্য বিমানটিকে খালি করে নির্দিষ্ট জায়গায় নিয়ে যাওয়ার সময় হয়ে গিয়েছিল। বিমানকর্মীরা বার বার সাংসদকে নামতে বললেও তিনি কথা কানে তোলেননি, গ্যাঁট হয়ে বসে ছিলেন বিমানের মধ্যে। এক গ্রাউন্ড স্টাফের সঙ্গে তাঁর উত্তপ্ত কথোপকথন শুরু হয় বলে খবর। এর পর আচমকা চপ্পল দিয়ে তাঁকে সাংসদ মারতে শুরু করেন। রবীন্দ্র গায়কোয়াড়ের ঘনিষ্ঠ মহল বলছে, এয়ার ইন্ডিয়ার বিমানে বিজনেস ক্লাসে জায়গা না পাওয়ার ঘটনা এই প্রথম ঘটল না। রবীন্দ্র গায়কোয়াড়কে বার বারই নাকি এই অভিজ্ঞতার মুখে পড়তে হচ্ছে এবং তা নিয়েই সাংসদ বিরক্ত ছিলেন। বিমানটি দিল্লি পৌঁছনোর পর তিনি ইচ্ছা করেই বিমান থেকে নামছিলেন না বলে খবর। যে গ্রাউন্ড স্টাফকে তিনি মেরেছেন, তিনি সাংসদের সঙ্গে অপমানজনক ব্যবহার করছিলেন বলে শিবসেনা সূত্রের দাবি। গায়কোয়াড়ের নিজের দাবিও তেমনই। তিনি জানিয়েছেন, এয়ার ইন্ডিয়ার ওই কর্মী তাঁকে বিমান থেকে বার করে দেওয়ার চেষ্টা করছিলেন। তা নিয়েই বচসা শুরু হয়। গায়কোয়া়ড়ের কথায়, ‘‘আমি বলি, আমি এক জন সাংসদ, গলা চড়িয়ে কথা বলবেন না। তিনি বলেন, কীসের সাংসদ? আমি মোদীর সঙ্গে কথা বলে নেব। তখন আমি মেরেছি। অপমান আমি সহ্য করব না। আমি শিবসেনার সাংসদ, বিজেপির নই।’’ চপ্পল দিয়ে তিনি ২৫ বার ওই এয়ার ইন্ডিয়া কর্মীকে মেরেছেন বলেও সাংসদ জানিয়েছেন। বিভিন্ন রাজনৈতিক দল রবীন্দ্র গায়কোয়াড়ের আচরণের নিন্দা করেছে। তবে তাঁর নিজের দল শিবসেনা তাঁর পাশেই দাঁড়িয়েছে। সরকারের উচ্চ পর্যায়ে গায়কোয়াড়ের বিরুদ্ধে অভিযোগ জানানো হবে বলে এয়ার ইন্ডিয়া সূত্রের খবর। শিবসেনা সাংসদের পাল্টা হুমকি, তিনি স্পিকারের কাছে অভিযোগ জানাবেন।